Document ID: 32007R0728

ΚΑΝΟΝΙΣΜΌΣ (ΕΚ) αριθ. 728/2007 ΤΟΥ ΣΥΜΒΟΥΛΊΟΥ
της 25ης Ιουνίου 2007
για την τροποποίηση του κανονισμού (ΕΚ) αριθ. 2505/96 σχετικά με το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά ορισμένα αγροτικά και βιομηχανικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,
την πρόταση της Επιτροπής,
Εκτιμώντας τα ακόλουθα:
(1)
Στις 20 Δεκεμβρίου 1996, το Συμβούλιο εξέδωσε τον κανονισμό (ΕΚ) αριθ. 2505/96 (1). Η κοινοτική ζήτηση για τα προϊόντα στα οποία εφαρμόζεται ο εν λόγω κανονισμός θα πρέπει να καλυφθεί με τους πλέον ευνοϊκούς όρους. Για τον σκοπό αυτό, θα πρέπει να ανοιχθούν νέες κοινοτικές δασμολογικές ποσοστώσεις με μηδενικούς δασμούς για κατάλληλες ποσότητες, χωρίς ωστόσο να διαταραχθεί η αγορά των εν λόγω προϊόντων.
(2)
Ο όγκος της ποσόστωσης για δύο αυτόνομες κοινοτικές δασμολογικές ποσοστώσεις δεν επαρκεί για να καλύψει τις ανάγκες της κοινοτικής βιομηχανίας. Συνεπώς, θα πρέπει να αυξηθεί ο όγκος αυτών των ποσοστώσεων.
(3)
Δεν είναι πλέον προς το συμφέρον της Κοινότητας να συνεχίσει να παραχωρεί, από την 1η Ιουλίου 2007, κοινοτικές δασμολογικές ποσοστώσεις για ένα προϊόν, για το οποίο οι δασμοί είχαν ανασταλεί μέχρι αυτή την ημερομηνία. Ως εκ τούτου, το εν λόγω προϊόν θα πρέπει να διαγραφεί από τον πίνακα του παραρτήματος Ι του κανονισμού (ΕΚ) αριθ. 2505/96.
(4)
Ως εκ τούτου, ο κανονισμός (ΕΚ) αριθ. 2505/96 θα πρέπει να τροποποιηθεί αναλόγως.
(5)
Λόγω της οικονομικής σημασίας του παρόντος κανονισμού, απαιτείται να γίνει επίκληση των λόγων έκτακτης ανάγκης του σημείου Ι.3 του πρωτοκόλλου σχετικά με το ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη συνθήκη για την Ευρωπαϊκή Ένωση και στις συνθήκες για την ίδρυση των Ευρωπαϊκών Κοινοτήτων.
(6)
Επειδή ο παρών κανονισμός θα αρχίσει να εφαρμόζεται την 1η Ιουλίου 2007, είναι σκόπιμο να τεθεί αμέσως σε ισχύ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 2505/07/96 τροποποιείται ως εξής:
1)
Παρεμβάλλονται οι δασμολογικές ποσοστώσεις για τα προϊόντα που καθορίζονται στο παράρτημα Ι του παρόντος κανονισμού.
2)
Οι σειρές για τις δασμολογικές ποσοστώσεις με αύξοντες αριθμούς 09.2603, 09.2727 και 09.2977 αντικαθίστανται από τις σειρές που καθορίζονται στο παράρτημα II του παρόντος κανονισμού.
3)
Διαγράφεται η σειρά για τη δασμολογική ποσόστωση με αύξοντα αριθμό 09.2970.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται από την 1η Ιουλίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 25 Ιουνίου 2007.

Labels: 3
1
6